  Наталья Тетерина Бадӟым этнографи диктант гожтэмъёслэн лыдзыя Удмуртия куинетӥ луиз. Улосвылын ужрадэ 9 сюрс 251 адями пыриськиз. Со сяна, Удмурт Элькунэз ужрадлэн тужгес оскымон партнёрез шуыса пусйизы. Со сярысь ивор Удмуртиысь Йӧскалык политикая министерстволэн  шараямын. Пӧртэм калыкъёслэн историзы, лулчеберетсы, кылъёссы сярысь тодонлыкъёсты эскеронэ 2017-тӥ арын 367 сюрс адями пыриськиз (пӧлысьтызы 200 сюрс палаез онлайн амалэн), со кылем арлэсь 4 поллы тросгес. 3-тӥ шуркынмонэ Россиын но СНГ-е пырись кунъёсын 2 600 площадкаос ужазы. Кылем арын соослэн лыдзы ог 800 гинэ вал.  Йӧскалык ужъёсъя федерал агентстволэн кивалтӥсез Игорь Баринов верамъя, тужгес трос площадкаос но пыриськисьёс вал Москваын — 18 сюрслэсь уно адями но Саха Элькунын (Якутиын) — 10 сюрслэсь трос адями. Таяз арын диктант гожтӥсьёслэн лыдзы будэм сяна, площадкаос но аспӧртэмлыко радъямын вал. Кылсярысь, сое Мурманскысь «Владивосток» ледоколын, Дербентысь Нырын-Кала вашкала крепостьын, Магасысь Тупан башняын но Краснодарысь казакъёслэн Кубанской корпусазы гожтӥзы. Россотрудничество юрттэмен таяз арын нырысьсэ диктантэз гожтӥзы СНГ-е пырись кунъёсын но. Мылкыд карисьёс тужгес трос вал Киргизиын, Таджикистанын но Молдоваын.  Россиен кусыпъёсты юнматон, ми паласен лулпушлыкъя но лулчеберетъя юрттэт сётон асьме соотечественникъёс понна али туж кулэ. История но сямъёс вуныны кулэ ӧвӧл Игорь БариновДиктант понна кунъя шоро-куспо балл 30 пӧлысь 17,4 луиз. Со кылем арынлэсь 4 процентлы умойгес. СНГ-е пырись кунъёсъя шоро-куспо балл пичигес — 16,5. Игорь Баринов сое пыриськисьёслэн арлыдэнызы герӟаз. Со верамъя, кунгож сьӧрын диктантэз гожтӥсьёс пӧлын егитъёс тросгес вал, нош соослэн тодон-валанъёссы, жаляса верано, арлыдоослэсь лябесьгес. Соосты юнматон понна ик та ужрадэз ортчытъяськом, пусйиз Игорь Баринов но со одно ик пӧрмоз шуыса оскемзэ вераз. Диктантэз гожтыку, котькудӥз пыриськись арессэ пусйиз, соя 25 аресозь егитъёслэн лыдзы Россиын 60 процент луиз, нош кунгож сьӧрын — 80 процент. Москваез тужгес мыло-кыдо улосвылэз сямен пусйизы, озьы ик шоркарын тужгес пиналэз пыриськись пусъемын, со — нырысетӥ классын дышетскись 7 аресъем пияш. Нош тужгес вазиськись но ӟеч уж понна асьсэдыз жалясьтэм калык Якутиын улэ шуыса пусйизы, отын диктант гожтон нуналэ 45 градусозь кезьыт вылэм. Ингушетия тужгес визьмоез шуыса пусъемын. Со сяна, отын гинэ ляб адӟисьёслы площадка радъязы: диктантлэн юанъёсыз Брайльлэн шрифтэныз гожтэмын вал. Пыриськисьёслэн лыдзыя тужгес мыло-кыдо улосвылъёс: 1. Москва кар - 18 сюрс 343 адями  2. Саха (Якутия) Элькун - 10 сюрс 187 адями  3. Удмурт Элькун -  9 сюрс 251 адями  4. Красноярск шаер - 6 сюрс 54 адями  5. Тула улосвыл - 5 сюрс 710 адями  6. Крым Элькун - 5 сюрс 139 адями  7. Перм шаер - 4 сюрс 58 адями  8. Самара улосвыл - 3 сюрс 838 адями  9. Оренбург улосвыл - 3 сюрс 700 адями  10. Ингушетия Элькун - 3 сюрс 565 адями  Шоро-куспо баллъя устоосыз улосвылъёс (кунъя 13,383): 1. Ингушетия Элькун - 28,09  2. Татарстан Элькун - 23,7  3. Уйпал Осетия-Алания Элькун - 23,4  4. Кабардино-Балкария Элькун - 21,86  5. Карачаево-Черкесия Элькун - 21,64  6. Башкортостан Элькун - 21  7. Дагестан Элькун - 20,623  8. Мордовия Элькун - 20,4  9. Курск улосвыл - 20  10. Алтай Элькун - 20 ...... 52.Удмурт Элькун - 16,88 Тодэ вайытом, Бадӟым этнографи диктантэз Россиын ортчытъяны кутскизы Удмуртиысь Йӧскалык политикая министерстволэн кичӧлтэмезъя. Туэ Удмуртиын диктант гожтон понна 200-лэсь трос площадкаос ужазы, одӥгаз соос пӧлысь улосвыллэн тӧроез Александр Бречалов пыриськиз. Со сяна, элькунамы Бадӟым этнографи диктантлэсь кырӟанзэ гожтӥзы.  Тегъёс: Ижкар Удмуртия Мерлык этнография йӧслыкъёс  